Cuneiform Tablet Kt 94/k 591b (AKT 6d 768)
Cuneiform tablet, dated to the Old Assyrian Period (ca. 1950-1850 BC).
Genre: unknown
Transliteration:
um-ma i-ku-pí-a-ma a-na PUZUR₄-ša-du-e qí-bi-ma 2 ku-ta-ni ša a-dí-na-ku-ni a ší-mì-im dí-in-šu-nu-ma i-na ší-mì-šu-nu 6 ma-na URUDU SIG₅ ù 2 ma-na ni-ga-li ša-a-ma ú ri-iḫ-tí KÙ.BABBAR tí-ri kà-in-ma iš-tí a-li-ki-im pá-nim-ma ṣú-ḫa-ra-am ù KÙ.BABBAR a-na DUMU um-me-a-nim pì-qí-id-ma lu-ub-lam ša 0.33333 GÍN KÙ.BABBAR šu-um-ki ù du-uk-li ša-a-ma šé-bi₄-lam a-ḫi a-ta a-na ša-zu-úz-tí-a i-ḫi-id TÚG.ḪI-tí-a a-na ší-mì-im dí-na-ma ù me-eḫ-ra-at ša-áp-ra-tim ša na-ad-a-ni KÙ.BABBAR en-um-a-šùr DUMU šál-ma-a-šùr e-ri-iš-ma li-dí-na-ku-ma KÙ.BABBAR lu ší-im TÚG.ḪI-tí-a lu me-eḫ-ra-at ša-áp-ra-tim ša i-du-nu-ni-ku-ni i pá-ni-kà bi₄-lam a-pu-tum ki-ma ṭup-pá-am ša sá-ra-tim ta-áš-me-ú tí-ib-a-ma a-tal-kam